**Informatīvais ziņojums**

**par Eiropas Savienības Tieslietu un iekšlietu ministru padomes**

**2020.gada 23. – 24.janvāra neformālajā sanāksmē iekļautajiem iekšlietu jomas jautājumiem**

 2020.gada 23. – 24.janvārī Zagrebā, Horvātijā, notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) neformālā sanāksme. Sanāksmes darba kārtībā ir iekļauti šādi iekšlietu jomas jautājumi:

* ***Brīvības, drošības un tiesiskuma telpas nākotne***

Eiropadome 2019.gada jūnijā apstiprināja Stratēģisko programmu 2019.-2024.gadam, kas cita starpā paredz turpināt darbu pie visaptverošas migrācijas politikas izstrādes, tai skaitā efektīvas robežu pārvaldības un atgriešanas veicināšanas, kā arī terorisma un pārrobežu noziedzības apkarošanas.

Horvātijas prezidentūra plāno turpināt diskusijas par pasākumiem, kas būtu jāveic, lai īstenotu Stratēģiskajā programmā ietvertos mērķus, kā arī ir izvirzījusi četras prioritārās jomas par kurām būtu jādiskutē – savstarpējās uzticēšanās veicināšana; pamattiesības; kopējās Eiropas telpas integritātes aizsardzība un mākslīgais intelekts un jaunās tehnoloģijas.

Savu redzējumu attiecībā uz nākotnē īstenojamajiem pasākumiem, kā, piemēram, darboties spējīgas patvēruma sistēmas izveidi, efektīvu atgriešanas procedūru izveidi un pieņemto tiesību aktu kvalitatīvu ieviešanu, Horvātijas prezidentūra ir iekļāvusi dokumentā, par kuru ministri tiks aicināti diskutēt.

**Latvijas viedoklis**:

*Latvija* ***vēlas pateikties*** *Prezidentūrai par sagatavoto dokumentu un* ***piekrīt*** *tajā iekļautajām* ***prioritātēm****.*

*Mūsuprāt, pēdējos gados ir sasniegts ievērojams progress gan tiesību aktu izstrādes, gan praktiskās sadarbības attīstīšanas jomā, veidojot vienotu pieeju pašreizējo izaicinājumu risināšanai.*

*Līdz ar to* ***būtiski ir nodrošināt spēkā esošo instrumentu kvalitatīvu un efektīvu īstenošanu*** *un turpināt uzsākto darbu pie diskusiju stadijā esošajām iniciatīvām, lai panāktu vienošanos pēc iespējas ātrāk un izveidotu visaptverošu ES ietvaru iekšlietu jomā. Vienlaikus jāatzīmē, ka prioritātei ir jābūt tiesību aktu kvalitātei un formāli laika grafiki nevar būt attaisnojums kvalitātes samazināšanai.*

*Tāpat svarīgi ir turpināt darbu pie* ***kvalitatīvas un praktiski piemērojamas migrācijas un patvēruma sistēmas****, kas nodrošina efektīvu migrācijas plūsmu pārvaldību un vienlaikus ir noturīga krīzes situācijās, attīstīšanas. Šai sistēmai ir jābalstās uz patiesas solidaritātes un taisnīgas atbildības principiem un vienlaikus ir jābūt pienācīgi sabalansētai, lai nodrošinātu praktiskus risinājumus un neradītu jaunus pamudinājumus tās ļaunprātīgai izmantošanai.*

*Attiecībā uz iekšējo drošību Latvija**uzskata, ka to arvien vairāk* ***turpinās ietekmēt straujā tehnoloģiju attīstība un ar to saistītie izaicinājumi****. Tādēļ šajā kontekstā ir būtiski attīstīt pārdomātu un koordinētu rīcību gan nacionālā, gan arī ES līmenī, lai piedāvātie* *risinājumi būtu praktiski un sabalansēti starp iesaistītajām pusēm.*

* ***Izaicinājumi un perspektīvas FRONTEX regulas****[[1]](#footnote-1)* ***ieviešanā***

2019.gada 4.decembrī spēkā stājās jaunā FRONTEX regula, kuras mērķis ir turpināt celt kopējo drošības līmeni ES, efektīgāk pārvaldotES ārējāsrobežas un uzlabojot personu, kurām nav likumīga pamata uzturēties ES, atgriešanu.

Šobrīd notiek aktīvs darbs un diskusijas par dažādiem FRONTEX regulas īstenošanas aspektiem Padomes darba grupās, kā arī FRONTEX un Komisijas organizētajās ekspertu darba grupu sanāksmēs. Īpaša uzmanība tiek pievērsta pastāvīgā korpusaizveidei.

Sanāksmē ministri tiks aicināti apspriest līdz šim paveiktās un turpmāk plānotās aktivitātes FRONTEX regulas īstenošanā.

**Latvijas viedoklis**:

|  |
| --- |
| *Latvija vienmēr ir atbalstījusi* ***FRONTEX kapacitātes stiprināšanu un pēc iespējas efektīvāku kopējo resursu izmantošanu****, lai aģentūra varētu sniegt adekvātu atbalstu dalībvalstīm ES ārējo robežu pārvaldībā un stiprināšanā.* *Ņemot vērā pašreizējo situāciju ES dalībvalstīs un pasaulē kopumā, kā arī pēdējo gadu tendences migrācijas un drošības jomā, mūsu vērtējumā* ***FRONTEX spēju stiprināšana atgriešanas jautājumos un sadarbības veicināšanā ar trešajām valstīm*** *ir jaunās regulas svarīgākie elementi.**Uzskatām, ka iesāktais virziens ir jāturpina, FRONTEX un dalībvalstīm pakāpeniski pielāgojoties aģentūras paplašinātajam mandātam, lai gūtu pēc iespējas lielāku pievienoto vērtību jebkuram no nākotnē plānotajiem atbalsta pasākumiem.* ***Īpaša uzmanība ir jāpievērš statusa nolīgumu******starp FRONTEX un trešajām valstīm pēc iespējas efektīvākai īstenošanai****.* *Diskusijās par jauno FRONTEX regulu Latvija kompromisa vārdā neiebilda* ***pastāvīga korpusa pakāpeniskai izveidei*** *līdz 2027.gadam. Vienlaikus vienmēr esam uzsvēruši, ka tam* ***ir jānotiek sabalansēti ar dalībvalstu nacionālajām spējām*** *ārējo robežu pārvaldībā un apsardzībā. Šajā kontekstā svarīgs ir adekvāts kompensācijas mehānisms, lai dalībvalstis varētu nodrošināt ekspertus darbam korpusā, būtiski neietekmējot savu robežapsardzības iestāžu kapacitāti.* *Ņemot vērā minēto,* ***Latvija strādā pie situācijas detalizētas analīzes un konkrētiem plāniem*** *Valsts robežsardzes personāla skaita palielināšanai un attiecīga finansiālā atbalsta no FRONTEX saņemšanai, lai varētu nodrošināt un nosūtīt nacionālos ekspertus FRONTEX rīcībā, kā arī aizvietot iztrūkumu.* |

* ***Sadarbspējas īstenošana***

Pašlaik ES informācijas sistēmas, ko iestādes izmanto noziedzības novēršanai, robežu pārvaldībai un migrācijas pārvaldībai, nav savstarpēji saistītas, kā rezultātā informācija ir sadrumstalota un pastāv informācijas nepilnību risks.

Lai risinātu šos jautājumus un izveidotu sadarbspēju starp ES informācijas sistēmām, 2019. gada maijā tika pieņemtas divas regulas[[2]](#footnote-2), ar ko izveido sadarbspējas tiesisko ietvaru robežu, vīzu, policijas un tiesu iestāžu sadarbībai. Regulu īstenošana ļaus uzlabot Šengenas ārējās robežas pārvaldību un sniegs neatsveramu ieguldījumu ES iekšējās drošības stiprināšanā.

Jāatzīmē, ka Sadarbspējas regulu ieviešana ir noteikta kāES politiskā prioritāte, tādēļ būtiski ir nodrošināt, lai ieviešanas procesos neviena dalībvalsts neatpaliktu no pārējām, kā arī lai par projekta ieviešanas gaitu tiktu regulāri informēts politiskais līmenis.

Ievērojot minēto, sanāksmē ministri tiks aicināti diskutēt par aktuāliem izaicinājumiem sadarbspējas ietvara ieviešanā.

**Latvijas viedoklis**:

*Latvija uzskata, ka* ***Sadarbspējas regulu efektīva un pilnvērtīga ieviešana ir viens no būtiskākajiem nosacījumiem****, lai nākotnē kompetentās iestādes varētu ātri un kvalitatīvi iegūt nepieciešamo informāciju savu funkciju īstenošanai, tādā veidā veicinot iekšējās drošības stabilitāti.*

*Latvija piekrīt,**ka* ***Sadarbspējas regulu pilnvērtīga ieviešana ir prioritāra*** *un dalībvalstīm un ES institūcijām ir jāpieliek visas pūles, lai to ieviešana nekavētos.*

*2019.gadā Latvija* ***uzsāka sākotnējos sagatavošanas un plānošanas darbus.*** *Līdzšinējā procesā kā galvenos izaicinājumus sadarbspējas laicīgai un sekmīgai ieviešanai esam identificējuši budžeta savlaicīgas pieejamības, kā arī atbilstošu cilvēkresursu nodrošināšanu.*

*Tāpat, ievērojot, ka sekmīga, efektīva un ātra iepirkumu procedūra ir viens no sadarbspējas laicīgas ieviešanas priekšnoteikumiem, uzskatām, ka* ***ES fondu izmantošanas nosacījumiem un kritērijiem ir jābūt pietiekami skaidriem, detalizētiem un elastīgiem****,* *tai skaitā attiecībā uz daudzējādā nolūkā izmantojamām programmatūrām, aparatūrām un aprīkojumiem.*

*Ņemot vērā minēto, atbalstām ideju, ka Eiropas Komisijai būtu jāpalīdz dalībvalstīm, sniedzot* ***vadlīnijas par to, kā visefektīvāk veikt fonda izmantošanu un iepirkuma procedūras****.*

*Papildus minētajam Latvija uzskata, ka lai nodrošinātu Sadarbspējas regulu pilnvērtīgu ieviešanu,* ***būtu nepieciešams izvērtēt arī iespēju pagarināt esošā plānošanas perioda iekšlietu jomas fondu ieviešanas beigu termiņu****, kas šobrīd ir noteikts 2022.gada 31.decembris.*

***- Migrācija: cilvēku kontrabandas tīklu apkarošana***

Iepriekšējos gados ES līmenī ir apstiprinātas dažādas iniciatīvas, kuru mērķis ir sadarbības attīstīšana ar trešajām valstīm, tai skaitā Rietumbalkānu valstīm (Melnkalne, Serbija, Bijusī Dienvidslāvijas Republika Maķedonija, Albānija, Bosnija un Hercegovina, Kosova), lai cīnītos pret terorismu, organizēto noziedzību un cilvēku tirdzniecību un kontrabandu.

Neskatoties uz to, situācija reģionā (it īpaši Bosnijā un Hercegovinā) un kaimiņvalstīs turpina būt ļoti saspringta, jo tur uzturas īpaši liels skaits nelegālo migrantu un patvēruma meklētāju, kuri ieradušies pa Austrumu Vidusjūras ceļu ar mērķi nokļūt Eiropā. Liela daļa no šīm personām ir neaizsargātas, bez nodrošinātām pamatvajadzībām un pakalpojumiem, un viegli kļūst par upuriem arvien pieaugošajiem cilvēku kontrabandas tīkliem. Kontrabandisti nekavējas piemērot agresiju un vardarbību ne tikai pret migrantiem, bet pat tiesībaizsardzības iestāžu amatpersonām.

Ņemot vērā minēto, Eiropols, FRONTEX un Eiropas Patvēruma atbalsta birojs (EPAB) ir sagatavojis kopīgu ziņojumu par migrantu kontrabandas apkarošanu Rietumbalkānu reģionā laika posmā no 2018.gada jūlija līdz 2019.gada jūnijam (turpmāk – Ziņojums). Tajā iekļauti dažādi priekšlikumi turpmākai situācijas uzlabošanai – stratēģiskās un operatīvās sadarbības attīstīšana; veicamo pasākumu savstarpēja koordinācija; labāka sagatavotība un tendenču prognozēšana; FRONTEX statusa nolīgumu efektīvāka īstenošana; sadarbība ar trešajām valstīm nelegālās migrācijas un cilvēku kontrabandas apkarošanā; ES Aģentūru atbalsts; visaptverošas tiesībaizsardzības stratēģijas un kopējās izmeklēšanas; Rietumbalkānu valstu dalības ES Politikas ciklā pastiprināšana.

Sanāksmes ministru darba pusdienu ietvaros plānotas diskusijas par Ziņojumā iekļautajiem ierosinājumiem (1) izveidot reģionālu patvēruma meklētāju un nelegālo migrantu biometriskās reģistrācijas/datu apmaiņas sistēmu; (2) deleģēt Eiropola sakaru virsnieku Bosnijā un Hercegovinā, lai risinātu valstī pastāvošās problēmas, ko rada nelegālā migrācija un cilvēku kontrabandas tīkli.

 **Latvijas viedoklis**:

|  |
| --- |
| *Latvija piekrīt, ka ir* ***nepieciešams darīt visu iespējamo, lai praksē ieviestu līdz šim panāktās vienošanās*** *attiecībā uz situācijas uzlabošanu Rietumbalkānu reģionā un tā kaimiņvalstīs.**Latvija* ***pozitīvi vērtē Ziņojumā iekļautos ierosinājumus*** *situācijas uzlabošanai Rietumbalkānu reģionā un uzskata tos par labu pamatu tālākām diskusijām.* *Vienlaikus svarīgi ir atcerēties, ka, veidojot* ***visaptverošu un ilglaicīgu stratēģisku pieeju Eiropas migrācijas politikai kopumā****, jāņem vērā ne tikai aktuālā situācija kādos konkrētos reģionos, bet arī migrācijas plūsmu nepārtraukti mainīgās tendences un iespējamie migrācijas jomas nākotnes izaicinājumi.* *Tādēļ turpmāk īstenotajiem pasākumiem ir jābūt patiesi visaptverošiem un atbilstošiem visu ES dalībvalstu interesēm, kā arī tajos ir* ***nepieciešams saglabāt ģeogrāfisko līdzsvaru****, nekoncentrējoties tikai uz kādu konkrētu reģionu.* |

Iekšlietu ministrs Sandis Ģirģens

17.01.2020. 11:23

1323

Eiropas lietu un starptautiskās sadarbības departamenta
Eiropas lietu nodaļas vadītāja

A.Valaine-Elsone, 67219503

anete.valaine-elsone@iem.gov.lv

1. [Eiropas Parlamenta un Padomes Regula (ES) 2019/1896 (2019.gada 13.novembris) par Eiropas Robežu un krasta apsardzi un ar ko atceļ Regulas (ES) Nr.1052/2013 un (ES) 2016/1624](https://eur-lex.europa.eu/legal-content/LV/AUTO/?uri=uriserv:OJ.L_.2019.295.01.0001.01.LAV&toc=OJ:L:2019:295:TOC) [↑](#footnote-ref-1)
2. Regula (ES) 2019/817 un Regula (ES) 2019/818 [↑](#footnote-ref-2)